RRC Group D: उम्मीदवारों का आरोप- फोटो सही थी फिर भी रेलवे ने रिजेक्ट कर दिया फॉर्म, दोबारा मिले मौका  
ग्रुप डी के कई उम्मीदवारों के एप्लीकेशन रिजेक्ट कर दिए गए हैं.
उम्मीदवारों का कहना है कि फोटो सही थी फिर भी फॉर्म रिजेक्ट हो गया. 
उम्मीदवारों ने कहा रेलवे फॉर्म में सुधार करने का मौका दे.
रेलवे भर्ती बोर्ड (RRB) ग्रुप डी (RRC Group D) का एप्लीकेशन स्टेट्स जारी कर चुका है. 1 लाख से ज्यादा पदों पर होने वाली इस भर्ती के लिए करीब 2 करोड़ लोगों ने आवेदन किया है. कई उम्मीदवारों के एप्लीकेशन फॉर्म (RRC Group D Application Form) इनवैलिड फोटो या साइन के चलते रिजेक्ट कर दिए गए हैं. ऐसे में उम्मीदवार काफी परेशान हैं. कई उम्मीदवारों ने एनडीटीवी को मेल कर एप्लीकेशन में हुई दिक्कतों के बारे में बताया है. कई उम्मीदवारों का कहना है कि उन्होंने जो फोटो एएलपी परीक्षा के लिए इस्तेमाल की थी उसी को उन्होंने ग्रुप डी (RRB Group D) के एप्लीकेशन फॉर्म में इस्तेमाल किया लेकिन फिर भी उनका एप्लीकेशन फॉर्म रिजेक्ट कर दिया गया. जयपुर के सरदार कुमार ने एनडीटीवी को बताया कि उन्होंने जो फोटो ग्रुप डी में लगाई थी वहीं एएलपी परीक्षा में इस्तेमाल की थी. उन्होंने कहा कि एएलपी एप्लीकेशन फॉर्म सक्सेस हो गया था, लेकिन ग्रुप डी में इस फोटो को इनवैलिड बताकर एप्लीकेशन रिजेक्ट कर दिया गया है.
एक उम्मीदवार प्रीतम मलाकर ने मेल कर जानकारी दी कि उनकी जो फोटो एनटीपीसी फॉर्म में लगी थी, वहीं उन्होंने ग्रुप डी में लगाई थी. जहां एनटीपीसी (RRB NTPC) फॉर्म आसानी से सबमिट हो गया था वहीं ग्रुप डी में इस फोटो को इनवैलिड बताया जा रहा है और इसी के चलते एप्लीकेशन फॉर्म रिजेक्ट कर दिया गया है.

उम्मीदवारों का कहना है कि लाखों लोगों के एप्लीकेशन फॉर्म इनवैलिड फोटो, साइन और अन्य गलती निकाल कर रिजेक्ट कर दिए गए हैं. उम्मीदवारों का कहना है कि ये उनके भविष्य का सवाल और रेलवे को उन्हें एप्लीकेशन फॉर्म को मोडीफाई कर फॉर्म में सुधार करने का मौका दे.
वहीं, रेलवे भर्ती बोर्ड के एग्जीक्यूटिव डायरेक्ट अंगराज मोहन ने एनडीटीवी से बातचीत में कहा, ''एप्लीकेशन रिजेक्ट होने के संबंध में हमें कई उम्मीदवारों के मेल मिले हैं. बोर्ड के चैयरमैन और वरिष्ठ अधिकारी इस पर काम कर रहे हैं. रेलवे की तरह से अगर इसमें कोई गलती पाई गई तो हम इस पर एक्शन लेंगे.''